Suomen sotaveteraaniliitto täyttää 60 vuotta. Toimintaa jatketaan vielä ensi vuosikymmenen puoliväliin asti.

Tammela. Pentti Simolan kotona seinäkello lyö hitaasti ja arvokkaasti puolenpäivän kaksitoista lyöntiä. Hän kertoo tapauksesta, joka sattui juhannuksena vuonna 1944.

Simola palveli patterissa, jonka tykit oli sijoitettu suorasuuntaukselle sillankorvaan Aunusjoella. Sillan yli alkoi tulla viimeisiä perääntyviä suomalaisia. Tulijoiden joukossa oli hänen rättiväsynyt veljensä.